ÚSTAVNOPRÁVNY VÝBOR	
NÁRODNEJ RADY SLOVENSKEJ REPUBLIKY	



					 		3. schôdza


6
U z n e s e n i e
 Ústavnoprávneho výboru Národnej rady Slovenskej republiky
 zo 4. septembra 2006

	Ústavnoprávny výbor Národnej rady Slovenskej republiky

     	prerokoval návrh  poslanca Národnej rady Slovenskej republiky Miroslava Chovanca na vydanie zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 28) a



	A.   s ú h l a s í 

		s návrhom poslanca Národnej rady Slovenskej republiky Miroslava Chovanca na vydanie zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 28);

 
B.   o d p o r ú č a

		Národnej rade Slovenskej republiky

		návrh poslanca Národnej rady Slovenskej republiky Miroslava Chovanca na vydanie zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 28) schváliť so zmenami a doplnkami uvedenými v prílohe tohto uznesenia; 





	C.  u k l a d á

		predsedovi výboru

		predložiť stanovisko výboru k uvedenému návrhu zákona predsedovi gestorského výboru - Výboru Národnej rady Slovenskej republiky pre zdravotníctvo. 




	 								Mojmír Mamojka   	  						 	                         predseda výboru


Gábor Gál
overovateľ

P r í l o h a
k uzneseniu Ústavnoprávneho 
výboru Národnej rady SR č. 6
zo 4. septembra 2006
______________________________




   
Pozmeňujúce a doplňujúce návrhy

k návrhu poslanca Národnej rady Slovenskej republiky Miroslava Chovanca na vydanie zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 28) 
___________________________________________________________________________




1. V názve zákona a v úvodnej vete čl. I poslaneckého návrhu zákona sa slovo „dopĺňa“ nahrádza slovami „mení a dopĺňa“.

Legislatívno-technická úprava.


2. Bod poslaneckého návrhu zákona znie:

	„§ 6a znie:

„§ 6a

	Výdavky na prevádzkové činnosti zdravotnej poisťovne

	(1)	Zdravotná poisťovňa môže v príslušnom kalendárnom roku vynaložiť na prevádzkové činnosti zdravotnej poisťovne výdavky najviac do výšky 4 % z úhrnu poistného pred prerozdelením poistného za príslušný kalendárny rok (ďalej len „ročný úhrn“).

(2) Výdavky na prevádzkové činnosti zdravotnej poisťovne podľa odseku 1 sú:
a) výdavky súvisiace so správou a zabezpečením činnosti zdravotnej poisťovne pri vykonávaní verejného zdravotného poistenia (§ 6),
b) výdavky vynaložené na splátky úrokov z úverov alebo pôžičiek, ak zdravotná poisťovňa použila úver alebo pôžičku na úhradu výdavkov podľa písmena a).

(3) Výdavky na prevádzkové činnosti zdravotnej poisťovne podľa odseku 1 nie sú:
a) úhrada za zdravotnú starostlivosť,
b) tvorba rezerv podľa osobitného predpisu18a) a technických rezerv na úhradu za zdravotnú starostlivosť (§ 6 ods. 10 a 11),
c) príspevok na činnosti operačných stredísk tiesňového volania záchrannej zdravotnej služby (§ 8a),
d) príspevok na činnosť úradu (§ 30),
e) preplatok z ročného zúčtovania poistného,18b)
f) záväzok z mesačného prerozdeľovania preddavkov na poistné,18c)
g) záväzok z ročného prerozdeľovania poistného,18d)
h) tvorba opravných položiek k pohľadávkam zdravotných poisťovní,18e)
i) dane a poplatky odvádzané do štátneho rozpočtu.

(4)	Ročný úhrn podľa odseku 1 sa vypočíta ako súčet preddavkov na poistné18f) splatných v príslušnom kalendárnom roku, nedoplatkov z ročného zúčtovania poistného18g) splatných v príslušnom kalendárnom roku a úrokov z omeškania18h) splatných v príslušnom kalendárnom roku znížený o preplatky z ročného zúčtovania poistného18b) splatné v príslušnom kalendárnom roku.

	(5) Ustanovenia odsekov 1 až 4 sa nevzťahujú na použitie  
a) vlastných zdrojov zdravotnej poisťovne pri zabezpečení minimálnej miery platobnej schopnosti (§ 14),
b) peňažných prostriedkov, ktoré zdravotná poisťovňa získala v príslušnom kalendárnom roku z predaja nepotrebného majetku zdravotnej poisťovne,
c) peňažných prostriedkov zodpovedajúcich kladnému rozdielu medzi sumou rovnajúcou sa 4 % z ročných úhrnov za minulé obdobia a  výdavkami na prevádzkové činnosti zdravotnej poisťovne vynaloženými za minulé obdobia; minulými obdobiami sú kalendárne roky, ktoré predchádzajú príslušnému kalendárnemu roku, 
d) peňažných prostriedkov získaných z poplatkov za vydanie európskych preukazov zdravotného poistenia.18i)“

Poznámky pod čiarou k odkazom 18a až 18i znejú:

„18a)	§ 26 zákona č. 431/2002 Z.z. v znení zákona č. 561/2004 Z. z.
 18b) 	§ 19 ods. 12 zákona č. 580/2004 Z. z. v znení zákona č. 352/2005 Z. z.
 18c)	§ 27 ods. 9 zákona č. 580/2004 Z. z. v znení zákona č. 352/2005 Z. z.
 18d)	§ 27a ods. 10 zákona č. 580/2004 Z. z. v znení zákona č. 352/2005 Z. z.
 18e)	§ 20 ods. 17 zákona č. 595/2003 Z. z. o dani z príjmov v znení zákona č. 660/2005 Z. z.
 18f)	§ 16 zákona č. 580/2004 Z. z. v znení zákona č. 352/2005 Z. z.
 18g)	§ 19 ods. 11 zákona č. 580/2004 Z. z. v znení zákona č. 352/2005 Z. z.
 18h)	§ 18 zákona č. 580/2004 Z. z. v znení zákona č. 352/2005 Z. z.
 18i)	§ 10a zákona č. 580/2004 Z. z. v znení zákona č. 352/2005 Z. z.“.

Navrhuje sa spresniť okruh výdavkov na prevádzkové činnosti.


3. 	Doterajší bod poslaneckého návrhu zákona sa označuje ako bod 1 a poslanecký návrh zákona sa dopĺňa bodmi 2 až 4, ktoré znejú:

„2.  V § 15 ods. 1 sa za písmeno p) vkladá nové písmeno r), ktoré znie:
	„r) dodržiavať ustanovenú výšku výdavkov na prevádzkové činnosti (§ 6a),“.

	Doterajšie písmeno r) sa označuje ako písmeno s).

3.	V § 50 ods. 1 sa za písmeno l) vkladá nové písmeno m), ktoré znie:
„m)	uložiť povinnosť krátiť výdavky na prevádzkové činnosti zdravotnej poisťovne (§ 6a) o prekročenú sumu v kalendárnom roku, v ktorom sa prekročenie zistilo.“.

		Doterajšie písmeno m) sa označuje ako písmeno n).


	4.   Za § 85e sa vkladá § 85f, ktorý znie:

„§ 85f

	Za minulé obdobia [§ 6a ods. 5 písm. c)] sa nepovažujú kalendárne roky predchádzajúce dňu nadobudnutia účinnosti tohto zákona.“.“.

Obmedzenie zdravotnej poisťovne neprekročiť ustanovenú výšku výdavkov na prevádzkové činnosti zdravotnej poisťovne sa premieta v povinnostiach zdravotnej poisťovne vzhľadom na to, že pokuty ustanovené v zákone č. 581/2004 Z. z. nadväzujú jednoznačne na porušenie povinnosti zdravotnej poisťovne. Súčasne sa navrhuje oprávnenie pre Úrad pre dohľad nad zdravotnou starostlivosťou uložiť povinnosť krátiť výdavky na prevádzkové činnosti zdravotnej poisťovne o prekročenú sumu v kalendárnom roku, v ktorom sa prekročenie zistilo, ak sa zistí prekročenie ustanovenej výšky výdavkov na prevádzkové činnosti. Ustanovením v bode 4 sa zabráni tomu, aby zdravotné poisťovne mohli prenášať peňažné prostriedky zodpovedajúce kladnému rozdielu medzi sumou rovnajúcou sa 4% za minulé obdobia a výdavkami na prevádzkové činnosti ešte pred účinnosťou zákona.


4. V čl. II poslaneckého návrhu zákona sa slová „1. októbra 2006“ nahrádzajú slovami „1. januára 2007“.

Navrhuje sa posun účinnosti zákona z dôvodu zabezpečenia právnej istoty adresátov, tak aby nové pravidlá pre výdavky zdravotných poisťovní začali platiť od začiatku kalendárneho roka.








